Satojen vaarallisten huumepillerien jättäminen maastoon ei johda poliisirikostutkintaan.

Lähes kaksi vuotta Iltalehden paljastuksen jälkeen syyttäjä on katsonut, ettei hän käynnistä poliisirikostutkintaa tapauksesta, jossa huumekätkön löytäneet poliisit olivat jättäneet ison ekstaasierän maastoon.

Poliisien olisi kuulunut tyhjentää kätkö ja vaihtaa pillerit vaarattomiksi. Sitä he eivät olleet tehneet.

Pomo lomalla

IL:n haltuunsa saamista poliisin salaisista seurantaraporteista paljastui yksiselitteisesti, että kätkö oli löytynyt, huumeita ei ollut vaihdettu – ja mikä merkittävintä; jopa parisataa vaarallista pilleriä oli päässyt lähtemään rikollisten matkaan.

Poliisin salaisen seurantaraportin merkinnät paljastavat, mitä huumekätköllä tapahtui.

Poliisien toiminta huumekätköllä ei johtanut oikeustoimiin. Kuvituskuva.

Raportin mukaan ”uudesta kätköstä” oli löytynyt 300–400 ekstaasitablettia. Seuraavan päivän merkinnöissä todettiin, että uudesta kätköstä hävinnyt ”puolet essoista”.

Kyse oli silloisen Vantaan poliisin vuoden 2006 huumeoperaatiosta. Asiassa kuultiin kaikkiaan seitsemää poliisia mahdollisesta törkeästä virka-aseman väärinkäyttämisestä.

Osa poliiseista sanoi, ettei tiennyt tai muistanut koko asiaa. Kätkön löytäneet kaksi poliisia puolestaan vähättelivät tekoa. He väittivät, ettei kyse ole voinut olla raporttiin merkitystä satojen pillerien määrästä, vaan noin 130 pilleristä.

Koska tuolloin oli pääsiäisaika, esimies oli lomalla, eikä kätkölle saatu järjestettyä seurantaa. Niinpä toinen poliiseista päätti, että pillerit jätetään muovipussiin, josta ne oli löydetty. Poliisimies perusteli päätöstään sillä, ettei halunnut rikollisten tietävän poliisin olevan heidän jäljillään.

”Liian vanhaa”

Sisä-Suomen kihlakunnansyyttäjä

Olli Sulkonen

tyytyi poliisien selityksiin. Hän toteaa tuoreessa päätöksessään, että ekstaasipillerien jättämisessä ei ketään poliisia ole syytä epäillä törkeästä virka-aseman väärinkäyttämisestä. Ja koska tapahtumasta oli aikaa enemmän kuin viisi vuotta, mahdolliset lievemmät virkarikokset olivat jo vanhentuneet.

Sulkosen mukaan tapahtuma-aikaan ei myöskään ollut olemassa sääntelyä, joka olisi ehdottomasti kieltänyt tutkinnallisista syistä jättää maastoon vähäisen määrän huumeita.

Oikeuskanslerinvirastoon on hiljattain jätetty kantelu, jossa vaaditaan varmistamaan, että ekstaasijupakan tutkinnassa on toimittu lainmukaisesti.